Ńdɔ̄ éyɔŋ é dzam ásə̄ dí á ngáman, ńdɔ̄ Ísraɛ̂l ásə a ngábə́ tɔá hála á ngākə̄ á bə̄tísɔ̌n yā Yúda, bə́ mān bwé ngɔg, bə́ tsígi məndíé mənduga, bə́ tsama bikónoŋ ai balatâr á Yúda ásə, á Bényamín, Éfraím ai Manasé, éyɔŋ bə́ ngáman ndáman bísə, ńdɔ̄ bod bə́sə̄ yā Ísraɛ̂l bə́ ngádúgan á bə̄tísɔn bábán, mod ósə̄ á ngab sí dzīē. 2Ńdɔ Ezékias a ngátə́lē á ńsāmbá bəfada ai bəlevíta, anə́ mod ḿfág ńsámbá wóé, anə́ ésīē dzīē é nə́ tɔ á bəfada, tɔ á bəlevíta, ású mə́túnuŋa bádígi ai mətúnuŋa mə́ mvɔ̄ī, nə́ bə́ bɔ bisíé yā étēde á mīḿbɛ́ yā mīńkán mí Ńtondôbə, ai nə́ bə́ və ngǎŋ ai olugú. 3Ńdɔ ǹkúkúmá á ngānɔŋ ngab ákūmá díé, a və́ə́ ású mə́túnuŋa bádígi kíkídígi ai ngogógóle ai mə́túnuŋa bádígi á bə̄sábad, á mə̄tíé mə́ ngɔn ai á məbóg mə̄nén anə́ ḿból ó nə́ ńtilán á mvéndé Ǹtondôbə[69]. 4Ńdɔ̄ fə a ngádzó ai ayɔŋ ai batɔbɔ ǹnamǎ yā Yērúzalɛm nə́ bə́ və ngab bəfada ai bəlevíta, ású yə̄ nâ bə́ won á Mvéndé Ǹtondôbə. 5Á yaman é fwé nyí é ngāyaman, bɔ́n bə́ Ísraɛ̂l bə́ ngázu ngúnī bibumá bí ósú: fón, wɔ̂n, m̀bɔ́n, wé, ai é byə́m bísə̄ byásɔ́ á mə̄fúb, bə́ ngázu ai byá ábuí abuí, ngab awômo yā dzóm ésə. 6Ńdɔ̄ é bɔ́n bə́ Ísraɛ̂l ai Yúdǎ yā bə́ ngábə́ tɔá á bə̄tísɔ̌n yā Yúda bɔ̂ bə́ ngázū fə ai ngab awômo yǎ bīyə́m bīnén ai ébī bītɔ́g ai bifáī məndugǎ yā bí ngávə̂bân ású Ńtondôbə Zambá wābán, bə́ ngakóan byá mə̄ngós məngós. 7Á ngɔn lála, ńdɔ̄ bə́ ngátádi kóǎn mə̄ngós mə́tē, a kələ kwí á ngɔn zamgbála. 8Éyɔŋ Ezékias bân miǹtómba bə́ ngázu yén məngós mə́tē, bə́ ngakaŋ Ǹtondôbə ai ayɔŋ díé Ísraɛ̂l. 9Ezékias ǎ ngasíli bəfada ai bəlevíta miǹsíli ású byə́m bítē, 10ńdɔ Azarya fada ǹnén, yǎ á ngābə́ mod yǎ ndá Sadok, a ngáyalan nyé nâ: “Ǹtíé anə́ bə́ ngákái ḿvə́án é byə́m bázu ai bya á Ndá Ǹtondôbə, bǐ dí yǎ bya, bǐ dzyě, bí lígí məbuga abuí, amú Ńtondôbə ǎ kúb yǎ áyɔŋ díé ńtótōmaamaa, abím á bug, á nə məngós.” 11Ńdɔ Ezékias a ngábéndē bɔ́ naa bə́ kom bitun bí ndá á ndá Ǹtondôbə étēde, ńdɔ̄ bə́ ngáman byá kom. 12Ńdɔ̄ bə́ ngátóán zu ai ngab bifái ai məngáb awômo, ai byə́m mənduga. Ǹdzóe ósú yā á dzóege bɔ́ á ngābə́ Konanyahu ai Shiméi, mǎnyāŋ wōē é mod bɛ̌.